b'\n_START_ARTICLE_\nMichael Kiske\n_START_SECTION_\nHelloween\n_START_PARAGRAPH_\nKisken tulo Helloweeniin nosti yhtyeen valtavaan suosioon levyjen Keeper of the Seven Keys part I (1987) ja Keeper of the Seven Keys part II (1988) my\xc3\xb6t\xc3\xa4, joilla Kisken voimakas, korkea ja puhdas \xc3\xa4\xc3\xa4ni p\xc3\xa4\xc3\xa4si oikeuksiinsa. Levy\xc3\xa4 seuranneelta kiertueelta julkaistiin albumi Live in the U.K, jota seurannut albumi Pink Bubbles Go Ape oli kaupallisesti pettymys. Vuonna 1993 julkaistu Chameleon oli viimeinen niitti yhtyeelle ja pop-vaikutteidensa vuoksi my\xc3\xb6s monille faneille, joten Kiske sai l\xc3\xa4hte\xc3\xa4 yhtyeest\xc3\xa4.\n_START_SECTION_\nSooloura\n_START_PARAGRAPH_\nKiske sai l\xc3\xa4hte\xc3\xa4 Helloweenista vuonna 1993 musiikillisten erimielisyyksien vuoksi ja siirtyi soolouralle. Vuonna 1996 ilmestyi Kisken ensimm\xc3\xa4inen soololevy, Instant Clarity, jossa vierailivat muun muassa Kisken entinen yhtyekaveri, kitaristi Kai Hansen ja Iron Maidenin kitaristi Adrian Smith. Instant Claritylta voidaan nostaa esiin ainakin Kisken, Smithin ja Hansenin yhteisty\xc3\xb6t\xc3\xa4 oleva New Horizons, Kisken ja Smithin The Calling, sek\xc3\xa4 Kisken edesmenneelle yhtyekaverilleen Ingo Schwichtenbergille omistama kappale Always. _NEWLINE_Kisken seuraava soololevy Readiness To Sacrifice, lyhyemmin R.T.S, ilmestyi vuonna 1999. R.T.S oli tyylilt\xc3\xa4\xc3\xa4n enemm\xc3\xa4nkin rockia, kuin rankempaa ja melodisempaa musiikkia, jota Kiskelt\xc3\xa4 oli totuttu kuulemaan. _NEWLINE_Seuraavaksi Kiske kokeili nostaa uraansa oman yhtyeen voimin . Vuonna 2003 Kiske teki SupaRed-nimisell\xc3\xa4 yhtyeell\xc3\xa4 samannimisen albumin, joka j\xc3\xa4i yhtyeen ainoaksi albumiksi._NEWLINE_Vuonna 2005 Kiske teki albumin Place Vendome yhdess\xc3\xa4 Pink Cream 69 -yhtyeess\xc3\xa4 vaikuttaneiden muusikoiden kanssa. Vuonna 2006 ilmestyi Michael Kisken Kiske-nimell\xc3\xa4 kulkeva sooloalbumi, joka my\xc3\xb6s jatkaa kevyemm\xc3\xa4ll\xc3\xa4 tyylilinjalla. Vuonna 2008 Kiske julkaisi nelj\xc3\xa4nnen sooloalbuminsa Past In Different Ways. Se sis\xc3\xa4lt\xc3\xa4\xc3\xa4 Kisken Helloween-ajan kappaleita uudelleen nauhoitettuna.\n_START_SECTION_\nProjektit\n_START_PARAGRAPH_\nOmien soololevytystens\xc3\xa4 ohella Kiske on ollut mukana erilaisissa projekteissa. Kiske on vieraillut niin Gamma Rayn levyill\xc3\xa4, kuin ollut mukana mm. Tobias Sammetin Avantasia-metallioopperoissa esitt\xc3\xa4en Lugaid Vandroiyn roolia.'